‘অযোগ্য’দের তালিকায় জ্বলজ্বল করছে তৃণমূল নেতা বিভাস ও স্ত্রী সন্তোষির নাম

ওয়েব ডেস্ক: সুপ্রিম নির্দেশ মেনে শনিবার ‘অযোগ্য’দের তালিকা (Tainted List) প্রকাশ করেছে এসএসসি (SSC)। নাম, সিরিয়াল নম্বর ও রোল নম্বর সহযোগে ১৮০৪ জন ‘দাগি’র তালিকা এসএসসির ওয়েবসাইটে প্রকাশ করা হয়েছে। আর তারপর থেকেই রাজ্যের একাধিক জেলা থেকে এমন সব দাগি শিক্ষকদের নাম উঠে আসছে, যারা সরাসরি শাসক দলের নেতা, কেউ কেউ আবার পদাধিকারীও। আর এবার শাসক দলের ঘনিষ্ঠ তেমনই একজনের নাম উঠে এল তালিকায়! ঘনিষ্ঠ বলা ভুল, বলা ভাল তৃণমূলের এক দাপুটে নেতার নাম। দাগি তালিকায় জ্বলজ্বল করছে তৃণমূল নেতা বিভাস ও স্ত্রী সন্তোষির নাম (Bibhas and Santoshi)। স্বামী-স্ত্রী দুজনেই চাকরি পেয়েছিলেন। হুগলির প্রাক্তন জেলা পরিষদের সদস্য বিভাস।

উল্লেখ্য, হুগলি জেলার একাধিক নেতা-নেত্রীর নাম রয়েছে তালিকায়। তাঁদের মধ্যে খানাকুলের তৃণমূল নেতা বিভাস মালিক ও তার স্ত্রী দুজনেরই নাম রয়েছে। বিভাসের নাম রয়েছে ৩১৬ নম্বরে। তার স্ত্রী সন্তোষির নাম রয়েছে ১৩৩২ নম্বরে। ২০১৩ থেকে ২০১৮ সাল পর্যন্ত জেলা পরিষদের সদস্য ছিল বিভাস। এলাকার দাপুটে নেতা হিসেবেই পরিচয় তার।

আরও পড়ুন: ‘ওঁদের উচিত তৃণমূলের কলার ধরা’, যোগ্যদের পাশে দাঁড়িয়ে মন্তব্য সুকান্তর

স্থানীয় সূত্রে খবর, জেলা পরিষদের সদস্য থাকাকালীনই নাকি বিভাস ও তার স্ত্রীর চাকরি হয়েছিল। এই ঘটনা প্রকাশ্যে আসতেই রীতিমতো শোরগোল পড়ে গিয়েছে খানাকুলের রাজনৈতিক ব্যাক্তিত্বদের মধ্যে। তালিকায় বেশিরভাগ তৃণমূল নেতা নেত্রীর নাম থাকায় এই মুহূর্তে মুখে কুলুপ এঁটেছে শাসক দল। পাশাপাশি, হুগলির বর্তমান জেলা পরিষদ সদস্যা সাহিনা সুলতানারও নাম জ্বলজ্বল করছে তালিকায়। হুগলির অন্য এক তৃণমূল নেতা মইনুল হকের স্ত্রীর নামও রয়েছে অযোগ্যদের তালিকায়।

দেখুন অন্য খবর